1.  ปัจจัยความเสี่ยง

    1.  ความเสี่ยงจากการพึ่งพิงผู้ผลิตอุปกรณ์และโทรศัพท์เคลื่อนที่น้อยราย

ปัจจุบันบริษัทเป็นผู้จัดจำหน่าย (Distributor) ให้กับโทรศัพท์เคลื่อนที่ 4 ราย ได้แก่
Motorola, Alcatel Trium (by Mitsubishi) และ Handspring (Visorphone)
โดยบริษัทได้รับการแต่งตั้งจากผู้ผลิต (Brand Supplier) รายดังกล่าว
ให้เป็นผู้จัดจำหน่ายในประเทศไทย
จากการที่บริษัทมีความจำเป็นต้องพึ่งพิงการนำเข้าสินค้าจากผู้ผลิตเพียง 3-4 ราย
ทำให้รายได้และผลการดำเนินงานของบริษัทอาจได้รับผลกระทบ
หากผู้ผลิตรายดังกล่าวประสบปัญหาในการผลิตหรือยกเลิกการแต่งตั้งบริษัทเป็นผู้จัดจำหน่าย
อย่างไรก็ตามนับตั้งแต่อดีตจนถึงปัจจุบัน
บริษัทได้รับความไว้วางใจจากผู้ผลิตให้เป็นผู้จัดจำหน่ายมาตลอด
ประกอบกับผู้ผลิตโทรศัพท์เคลื่อนที่ที่บริษัทเป็นผู้จัดจำหน่ายนั้น
เป็นบริษัทชั้นนำที่มีความเชี่ยวชาญในอุตสาหกรรมสื่อสารและโทรคมนาคม
รวมทั้งมีฐานะทางการเงินที่มั่นคงและคุณภาพสินค้าเป็นที่ยอมรับ
ฉะนั้นปัญหาในเรื่องของการผลิตจึงไม่น่าจะเกิดขึ้น

สำหรับในส่วนของสัญญาการค้าระหว่างบริษัทกับผู้ผลิตนั้น
ตามลักษณะการค้าปกติทั่วๆไปของธุรกิจโทรศัพท์เคลื่อนที่นั้น
สัญญาทางการค้าระหว่างผู้ผลิตและผู้จัดจำหน่ายจะเป็นสัญญาระยะสั้น ประมาณ 2-3 ปี
และมีการต่อสัญญาออกไปเมื่ออายุของสัญญาหมดลง
ด้วยประสบการณ์และความสำเร็จในธุรกิจจำหน่ายโทรศัพท์เคลื่อนที่ผ่านช่องทางการจำหน่ายที่ครอบคลุม
ซึ่งมีส่วนสำคัญในการเกื้อหนุนยอดการจำหน่ายโทรศัพท์เคลื่อนที่ของบริษัทผู้ผลิต
จึงทำให้บริษัทได้รับความไว้วางใจจากผู้ผลิตให้เป็นผู้จัดจำหน่ายมาตลอด
ฉะนั้นความเสี่ยงในเรื่องของการยกเลิกการแต่งตั้งให้บริษัทเป็นผู้จัดจำหน่ายจึงมีไม่มากนัก
รวมทั้งทางบริษัทยังมีนโยบายในการกระจายความเสี่ยง
โดยการเพิ่มจำนวนการเป็นผู้จัดจำหน่ายให้มากรายขึ้น
โดยล่าสุดบริษัทได้รับการแต่งตั้งให้เป็นผู้จัดจำหน่ายให้กับโทรศัพท์เคลื่อนที่ Trium ในนามของ
Mitsubishi จากประเทศญี่ปุ่น
ซึ่งนโยบายดังกล่าวนอกจากจะช่วยลดความเสี่ยงในการพึ่งพิงผู้ผลิตน้อยรายแล้ว
ยังทำให้ผลิตภัณฑ์ของบริษัทมีความหลากหลายมากขึ้น อันจะนำไปสู่การเพิ่มขึ้นของรายได้ในอนาคต

2.  ความเสี่ยงจากการจำหน่ายโทรศัพท์เคลื่อนที่ให้กับผู้บริการเพียงรายเดียว

สืบเนื่องจากการเป็นผู้จัดจำหน่ายโทรศัพท์เคลื่อนที่ให้กับ บริษัท แอดวานซ์ อินโฟร์ เซอร์วิส จำกัด
(มหาชน) ซึ่งเป็นผู้ให้บริการ ในระบบ Digital GSM 900 และ GSM 1800 ผ่านทางบริษัท
ดิจิตอล โฟน จำกัด
ทำให้รายได้และผลการดำเนินงานของบริษัทขึ้นกับนโยบายของผู้ประกอบการรายดังกล่าว
ซึ่งจะทำให้บริษัทมีความเสี่ยงเกิดขึ้น
หากนโยบายของผู้ให้บริการรายดังกล่าวเปลี่ยนแปลงหรือมีการแต่งตั้งผู้จัดจำหน่ายรายใหม่เข้ามาแทนที่บริษัท
แต่อย่างไรก็ตาม ด้วยช่องทางการจำหน่ายที่พร้อม ตลอดจนความสัมพันธ์ที่ดีกับผู้ผลิตโทรศัพท์เคลื่อนที่
ทำให้บริษัทได้รับความไว้วางใจจากผู้ให้บริการรายดังกล่าวมาตลอด
รวมทั้งธุรกิจของบริษัทยังมีส่วนในการเกื้อหนุนธุรกิจของผู้ให้บริการโทรศัพท์เคลื่อนที่อีกทางหนึ่งด้วย
นอกจากนี้ บริษัทอาจมีความเสี่ยงในเรื่องของการแข่งขันจากผู้ประกอบการรายอื่น เช่น บริษัท
โทเทิ่ล แอ็คเซ็ส คอมมูนิเคชั่น จำกัด (มหาชน) (TAC)
หรือผู้ประกอบการรายใหม่ที่กำลังเข้าสู่ตลาด
ซึ่งอาจส่งผลให้ส่วนแบ่งทางการตลาดของผู้ให้บริการรายดังกล่าวลดลง
และส่งผลกระทบต่อยอดการจำหน่ายโทรศัพท์เคลื่อนที่ของบริษัทในที่สุด อย่างไรก็ตาม
ในปัจจุบันจำนวนฐานลูกค้าที่มีอยู่ในระบบของผู้ให้บริการรายดังกล่าวมีจำนวนค่อนข้างสูงเมื่อเทียบกับผู้ให้บริการในระบบอื่น
รวมทั้งการลงทุนขยายเครือข่ายการให้บริการที่ครอบคลุมในหลายพื้นที่อย่างต่อเนื่อง
ทำให้สามารถรองรับผู้ใช้บริการได้เพิ่มมากขึ้น
ซึ่งมีส่วนช่วยในการสนับสนุนการจำหน่ายโทรศัพท์เคลื่อนที่ของบริษัท
สำหรับในส่วนของผู้ประกอบการรายใหม่ที่กำลังจะเข้าสู่ตลาดนั้น
แม้จะมีส่วนทำให้การแข่งขันเพิ่มมากขึ้นก็ตาม
บริษัทเองในฐานะที่เป็นผู้จัดจำหน่ายที่มีช่องทางการจำหน่ายที่ครอบคลุม
ก็มีนโยบายที่จะขยายการเป็นผู้จัดจำหน่ายไปสู่ผู้ให้บริการโทรศัพท์เคลื่อนที่รายอื่นๆ
เพื่อลดความเสี่ยงในส่วนนี้อีกทางหนึ่ง

3.  ความเสี่ยงจากการเปลี่ยนแปลงเทคโนโลยี

เนื่องจากอุปกรณ์สื่อสารและโทรศัพท์เคลื่อนที่เป็นผลิตภัณฑ์ที่ใช้เทคโนโลยีสูงและมีการพัฒนาเปลี่ยนแปลงตลอดเวลา
ส่งผลให้ผู้ผลิตโทรศัพท์เคลื่อนที่ต้องมีการพัฒนารูปแบบและคุณสมบัติของโทรศัพท์เคลื่อนที่อยู่ตลอดเวลา
ซึ่งการเปลี่ยนแปลงดังกล่าวนี้ทำให้โทรศัพท์เคลื่อนที่ที่บริษัทนำเข้ามาจำหน่าย
อาจประสบปัญหาในเรื่องของคุณสมบัติที่ล้าสมัยและไม่สามารถแข่งขันกับโทรศัพท์รุ่นใหม่ๆ
ที่มีคุณสมบัติการใช้งานที่ดีกว่าได้ ส่งผลให้บริษัทจำเป็นต้องจำหน่ายสินค้าดังกล่าวในราคาที่ถูกลง
นอกจากปัญหาในเรื่องของสินค้าที่ล้าสมัยแล้ว
บริษัทอาจประสบปัญหาในเรื่องของการปรับตัวให้ทันกับเทคโนโลยีที่เปลี่ยนแปลง
ทำให้บริษัทมีความจำเป็นต้องสั่งซื้อสินค้ารุ่นใหม่ๆ อยู่ตลอดเวลา เพื่อแก้ไขปัญหาในเรื่องดังกล่าว
ทางบริษัทได้มีการป้องกันในเบื้องต้น โดยก่อนการสั่งซื้อนั้น
บริษัทได้มีการสำรวจและพิจารณาถึงคุณลักษณะ ราคา รูปแบบของผลิตภัณฑ์
และกลุ่มเป้าหมายรวมถึงความต้องการของผู้บริโภค
เพื่อใช้เป็นข้อมูลประกอบในการพิจารณาปริมาณการสั่งซื้อ
ซึ่งจะทำให้สามารถลดความเสี่ยงของสินค้าล้าสมัยได้ระดับหนึ่ง
นอกจากนี้ทางบริษัทยังได้มีการประสานงานกับทางผู้ผลิตสินค้า (Brand Supplier)
อย่างสม่ำเสมอ
โดยที่ผู้ผลิตจะมีการนำเสนอรูปแบบและคุณสมบัติของผลิตภัณฑ์รุ่นใหม่ที่กำลังจะออกสู่ตลาด (Product
Road Map) ให้กับบริษัท รวมทั้งการเปรียบเทียบกับผลิตภัณฑ์ของคู่แข่งในแง่มุมต่างๆ
เพื่อเป็นข้อมูลประกอบการตัดสินใจของบริษัทในการสั่งซื้อ
ด้วยความร่วมมือดังกล่าวทำให้โทรศัพท์เคลื่อนที่ที่บริษัทนำเข้าสามารถสนองตอบความต้องการของผู้ใช้และทันกับเทคโนโลยีใหม่อยู่ตลอดเวลา

4.  ความเสี่ยงทางด้านสินค้าคงคลัง

สืบเนื่องจากรายได้ของบริษัทมาจากการจำหน่ายสินค้าเป็นหลัก
ฉะนั้นบริษัทอาจประสบปัญหาในเรื่องความเสี่ยงจากสินค้าคงคลัง เช่น
สินค้าไม่พอกับความต้องการของตลาดหรือได้รับสินค้าไม่ทันตามกำหนด
หรือปัญหาสินค้าที่เสื่อมความนิยม เพื่อแก้ไขปัญหาในเรื่องดังกล่าว
บริษัทได้มีการวางแผนการขายล่วงหน้าที่เกิดจากความร่วมมือของฝ่ายงานต่างๆ ที่เกี่ยวข้อง
รวมทั้งตัวแทนจำหน่ายต่างๆ ของบริษัท
ซึ่งจะช่วยให้การสั่งซื้อสินค้าและการจัดการสินค้าคงคลังสัมพันธ์กับประมาณการยอดขายที่จัดทำขึ้น
รวมทั้งการพัฒนาระบบการจัดการสินค้าคงคลังให้มีประสิทธิภาพมากขึ้น
ทำให้สามารถควบคุมปริมาณสินค้าคงคลังได้อย่างมีประสิทธิภาพ
ซึ่งนอกจากจะช่วยในเรื่องของเวลาและปริมาณการสั่งซื้อแล้วยังช่วยลดต้นทุนในการถือครองสินค้าคงคลังปริมาณมาก
ประกอบกับในช่วงระยะเวลา 1-2 ปีที่ผ่านมา สินค้าที่เป็นโทรศัพท์เคลื่อนที่มีการหมุนเวียนเร็ว
ทำให้สัดส่วนสินค้าที่เสื่อมความนิยมของบริษัทมีน้อยมากหรือคิดเป็นสัดส่วนเพียงร้อยละ 0.5 -1 %
ของสินค้าคงเหลือรวม สำหรับการจัดการสินค้าเสื่อมความนิยมนั้น
การพิจารณาปรับลดราคาการจำหน่ายลงเป็นวิธีการหนึ่งที่สามารถช่วยแก้ปัญหาในเรื่องดังกล่าวได้
ทำให้บริษัทไม่มีผลขาดทุนจากสินค้าเสื่อมความนิยม

5.  ความเสี่ยงจากอัตราแลกเปลี่ยน

โทรศัพท์เคลื่อนที่ที่บริษัทเป็นผู้จัดจำหน่ายนั้น บริษัทมีความจำเป็นต้องนำเข้าจากต่างประเทศ
ทำให้บริษัทมีภาระผูกพันที่จะต้องชำระค่าสินค้าเป็นสกุลเงินตราต่างประเทศ ได้แก่ ดอลลาร์สหรัฐ
และยูโร เป็นต้น ซึ่งบริษัทอาจมีความเสี่ยงในเรื่องของอัตราแลกเปลี่ยน อย่างไรก็ตาม
ยอดการนำเข้ากว่าร้อยละ 70 เป็นการนำเข้าเครื่องโทรศัพท์เคลื่อนที่จาก Motorola
นั้นมีการชำระค่าสินค้าเป็นเงินบาท ซึ่งช่วยลดความเสี่ยงจากอัตราแลกเปลี่ยนของบริษัทได้ส่วนหนึ่ง
นอกจากนี้ทางบริษัทยังได้มีการเลือกทำสัญญาประกันความเสี่ยงของอัตราแลกเปลี่ยนในบางกรณี

6.  ความเสี่ยงจากการที่บริษัทมีผู้ถือหุ้นรายใหญ่ถือหุ้นเกินกว่าร้อยละ 50

กลุ่มผู้ถือหุ้นรายใหญ่ของบริษัท คือ กลุ่มโกวิทเจริญกุล ถือหุ้นรวมกันจำนวน 20,000,000 หุ้น
คิดเป็นสัดส่วนร้อยละ 50.00 ของทุนชำระแล้วของบริษัท และกลุ่มวงศ์สวัสดิ์ ถือหุ้นรวมกันจำนวน
19,960,000 หุ้น คิดเป็นสัดส่วนร้อยละ 49.90 ของทุนชำระแล้วของบริษัท
ซึ่งแม้ภายหลังการเสนอขายหุ้นต่อประชาชนในครั้งนี้จะทำให้ผู้ถือหุ้นรายใหญ่สองกลุ่มดังกล่าวลดสัดส่วนการถือหุ้นลงเป็นร้อยละ
37.04 และ 36.96 ตามลำดับก็ตาม แต่อย่างไรก็ตามกลุ่มผู้ถือหุ้นดังกล่าวยังคงถือหุ้นส่วนใหญ่
ซึ่งทำให้สามารถควบคุมมติที่ประชุมผู้ถือหุ้นในเรื่องต่างๆได้
ยกเว้นในเรื่องที่เกี่ยวกับกฎหมายหรือข้อบังคับของบริษัทที่กำหนดให้ต้องได้รับเสียง 3 ใน 4
ของที่ประชุมผู้ถือหุ้น ดังนั้น
ผู้ถือหุ้นรายอื่นๆอาจไม่สามารถรวบรวมคะแนนเสียงเพื่อถ่วงดุลกับผู้ถือหุ้นรายใหญ่ได้

7.  ความเสี่ยงในเรื่องของตลาดรองสำหรับการซื้อขายหุ้นสามัญของบริษัท

หุ้นสามัญเพิ่มทุนที่บริษัทเสนอขายให้ประชาชนทั่วไปในครั้งนี้
เป็นการเสนอขายหุ้นสามัญก่อนได้รับอนุมัติให้เข้าทำการซื้อขายในตลาดหลักทรัพย์แห่งประเทศไทย
ซึ่งเป็นตลาดรองสำหรับรองรับการซื้อขายหุ้นสามัญของบริษัท
ฉะนั้นหุ้นสามัญเพิ่มทุนที่เสนอขายในครั้งนี้อาจประสบปัญหาในเรื่องของสภาพคล่องในการซื้อขายหุ้นสามัญของบริษัท
หากหุ้นสามัญของบริษัทไม่สามารถเข้าจดทะเบียนในตลาดหลักทรัพย์แห่งประเทศไทยได้
ซึ่งอาจทำให้ผู้ถือหุ้นหรือผู้สนใจลงทุนในหุ้นสามัญของบริษัทไม่ได้รับผลตอบแทนจากการขายหุ้นตามราคาที่คาดการณ์ไว้
เพื่อแก้ปัญหาในเรื่องดังกล่าว
บริษัทได้มีการดำเนินการยื่นขออนุญาตต่อตลาดหลักทรัพย์แห่งประเทศไทย
และจะดำเนินการเพื่อให้หุ้นสามัญของบริษัทเข้าเป็นหลักทรัพย์จดทะเบียน
เพื่อสามารถทำการซื้อขายในตลาดหลักทรัพย์แห่งประเทศไทยได้